INNU TAS-SOĊJETA' TAD-DUTRINA NISRANIJA — M.U.S.E.U.M. Ta' Dun KARM Bl-istandard tas-Salib ġewwa idejna B'qalbna mħeġġa bil-kliem ta' Ġest, Hawn inġbarna u bil-fehma tennejna Illi tagħna s-Sultan ikun Hu. Biex ir-ruħ tal-Qdusija tkun fina U fil-kotra ta' wlied il-Feddej, Ma' kulħadd nagħmlu qalbna ħanina Waqt li nħabbru x-xewqat tal-Mulej, Taħt il-ħarsa tal-Battista, Taħt is-sejf ta' San Mikiel, B'daħket Ommna fuq għajnejna, Ma jbeżżagħna l-ebda xkiel. F'ġabra siekta, għaqlija, bis-sabar Ir-rġiel taħdem għad-Dawl tas-Smewwiet; Fit-triqat, ġewwa l-knejjes tinġabar Taħt is-satra maltija x-xebbiet: Sew jekk Sliem jidħak ħelu madwarna, Sew jekk iebes jolqotna t-tmasħir, Dejjem wieħed il-ħsieb ġewwa darna: Ħobb u agħder, m'hemmx għani u fqir. Taħt il-ħarsa tal-Battista, eċċ. U kif Kristu kien jgħannaq b'imħabba Lit-tfal ċkejkna mill-ħtija safjin, U jgħallimhom kif fihom titrabba Xewqa sħiħa li jibqgħu tajbin, Hekk kull wieħed li jidħol qalbieni F'din il-Għaqda li 'l Kristu biss trid, Jagħmel wegħda li qatt ma jkun hieni Jekk għat-tfal ma jkunx sienja ta' Ġid, Taħt il-ħarsa, tal-Battista, eċċ,